ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ σύμφωνα με το άρθρο 251, παράγραφος 2, δεύτερο εδάφιο της συνθήκης EK σχετικά με την Κοινή θέση που καθόρισε το Συμβούλιο σχετικά με την έκδοση οδηγίας του Ευρωπαϊκού Κοινοβουλίου και του Συμβουλίου για τη διαλειτουργικότητα των οδικών τηλεδιοδίων στην Κοινότητα

2003/0081 (COD)

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ σύμφωνα με το άρθρο 251, παράγραφος 2, δεύτερο εδάφιο της συνθήκης EK σχετικά με την Κοινή θέση που καθόρισε το Συμβούλιο σχετικά με την έκδοση οδηγίας του Ευρωπαϊκού Κοινοβουλίου και του Συμβουλίου για τη διαλειτουργικότητα των οδικών τηλεδιοδίων στην Κοινότητα

1- ΙΣΤΟΡΙΚΟ ΤΗΣ ΥΠΟΘΕΣΗΣ

Ημερομηνία διαβίβασης της πρότασης στο ΕΚ και το Συμβούλιο (έγγραφο COM(2003) 132 τελικό - 2003/0081(COD)): // 25 Απριλίου 2003

Ημερομηνία έκδοσης γνώμης της Ευρωπαϊκής Οικονομικής και Κοινωνικής Επιτροπής: // 29 Οκτωβρίου 2003

Ημερομηνία έκδοσης γνώμης της Επιτροπής των Περιφερειών : // 20 Νοεμβρίου 2003

Ημερομηνία έκδοσης γνώμης του Ευρωπαϊκού Κοινοβουλίου: // 18 Δεκεμβρίου 2003

Ημερομηνία διαβίβασης της τροποποιημένης πρότασης: // Καμιά

Προβλεπόμενη ημερομηνία έκδοσης της κοινής θέσης του Συμβουλίου: // 22 Μαρτίου 2004

2- ΑΝΤΙΚΕΙΜΕΝΟ ΤΗΣ ΠΡΟΤΑΣΗΣ ΤΗΣ ΕΠΙΤΡΟΠΗΣ

Στο Λευκό Βιβλίο της για την πολιτική μεταφορών [1], η Επιτροπή τονίζει ότι χρειάζεται ευρωπαϊκή οδηγία για τη διαλειτουργικότητα των συστημάτων οδικών τηλεδιοδίων που τοποθετούνται στην Κοινότητα και τις όμορες χώρες. Πρώτος στόχος είναι να αποφευχθούν οι σημαντικές δυσκολίες που θα αντιμετωπίσουν οι οδηγοί, ιδίως των βαρέων φορτηγών οχημάτων, τα επόμενα χρόνια, εξαιτίας της πληθώρας ασύμβατων εθνικών συστημάτων, με κίνδυνο να βρεθούν ακούσια σε κατάσταση παράβασης έναντι της εθνικής νομοθεσίας άλλων κρατών. Άλλος στόχος είναι να διαφυλαχθεί η ομαλή λειτουργία της εσωτερικής αγοράς, χωρίς να τίθενται νέα τεχνολογικά εμπόδια μεταξύ των κρατών μελών.

[1] Λευκή βίβλος της 12ης Σεπτεμβρίου 2001: «Η ευρωπαϊκή πολιτική μεταφορών με ορίζοντα το έτος 2010: η ώρα των επιλογών », COM(2001) 370 τελικό.

Προς το σκοπό αυτό η Επιτροπή υπέβαλε τη συγκεκριμένη οδηγία, η οποία έχει ως αντικείμενο :

- να εξασφαλισθεί η διαλειτουργικότητα μεταξύ των υπαρχόντων και των μελλοντικών συστημάτων,

- να προταθεί ενιαία τεχνική λύση για τα μελλοντικά συστήματα,

- να συσταθεί Ευρωπαϊκή Υπηρεσία Τηλεδιοδίων έως το 2006.

3- ΣΧΟΛΙΑ ΕΠΙ ΤΗΣ ΚΟΙΝΗΣ ΘΕΣΗΣ

Στην κοινή θέση ενσωματώθηκαν οι περισσότερες τροπολογίες του Ευρωπαϊκού Κοινοβουλίου και εκείνες του Συμβουλίου, όπως εγκρίθηκαν στις 5 και 18 Δεκεμβρίου 2003 στη γενική προσέγγιση του Συμβουλίου και στην ψηφοφορία σε πρώτη ανάγνωση στο Ευρωπαϊκό Κοινοβούλιο.

Η κοινή θέση διαφέρει από την αρχική πρόταση της Επιτροπής από τις εξής δύο κύριες απόψεις :

- Η κοινή θέση προτείνει να διατηρηθεί η συνύπαρξη της μικροκυματικής τεχνολογίας 5,8 GHz με τη δορυφορική, ενώ η αρχική πρόταση της Επιτροπής ζητούσε να επιβληθεί η δορυφορική τεχνολογία ως μοναδική λύση για το μέλλον. Η κατάσταση της μικροκυματικής τεχνολογίας έχει αποσαφηνισθεί από τότε που υποβλήθηκε η αρχική πρόταση λόγω της αξιόλογης προόδου που έχει σημειώσει η βιομηχανία στην τυποποίηση και στην τήρηση των κανόνων ανοικτού ανταγωνισμού της Ενιαίας Αγοράς. Η πρόοδος αυτή επιτρέπει πλέον εύχρηστη διατήρηση της συγκεκριμένης τεχνολογίας.

- Η κοινή θέση τροποποιεί το αρχικό χρονοδιάγραμμα της Επιτροπής. Πρόκειται για συμβιβασμό μεταξύ της θέσης του Ευρωπαϊκού Κοινοβουλίου και της θέσης που έλαβε κατά πλειοψηφία το Συμβούλιο. Η Ευρωπαϊκή Υπηρεσία Τηλεδιοδίων θα αναπτυχθεί πλέον σύμφωνα με το εξής χρονοδιάγραμμα :

1. Το σύνολο των στοιχείων της υπηρεσίας αυτής πρέπει να έχει καθορισθεί έως την 1η Ιουλίου 2006 (το Ευρωπαϊκό Κοινοβούλιο επιθυμούσε έως την 1η Ιανουαρίου 2007).

2. Η υποχρέωση προσφοράς της υπηρεσίας θα ισχύει για τα φορτηγά και τα πούλμαν το αργότερο 3 χρόνια μετά την ημερομηνία που αναφέρεται στο σημείο 1. προηγουμένως, δηλαδή από την 1η Ιουλίου 2009 (το Ευρωπαϊκό Κοινοβούλιο επιθυμούσε προθεσμία 2 ετών μετά την ημερομηνία του σημείου 1, δηλαδή από την 1η Ιανουαρίου 2009).

3. Η υποχρέωση θα ισχύει για τους υπόλοιπους τύπους οχημάτων 5 χρόνια μετά την ημερομηνία που αναφέρεται στο σημείο 1, δηλαδή από την 1η Ιουλίου 2011 (το Ευρωπαϊκό Κοινοβούλιο επιθυμούσε 5 χρόνια μετά την ημερομηνία που αναφέρεται στο σημείο 1, δηλαδή από την 1η Ιανουαρίου 2011).

4- ΣΥΜΠΕΡΑΣΜΑΤΑ

Η Επιτροπή κρίνει ότι η κοινή θέση που προτάθηκε στο Συμβούλιο στις 22 Μαρτίου 2004 δεν προδίδει ούτε τους στόχους ούτε το πνεύμα της πρότασής της. Μπορεί συνεπώς να την αποδεχθεί.

Στην κοινή θέση ενσωματώθηκαν κατά γράμμα ή ως προς το πνεύμα τους σχεδόν όλες οι τροπολογίες που ψήφισε το Ευρωπαϊκό Κοινοβούλιο σε πρώτη ανάγνωση. Υπάρχει επομένως μεγάλη σύγκλιση στα κύρια θέματα της πρότασης μεταξύ του Συμβουλίου, του Ευρωπαϊκού Κοινοβουλίου και της Επιτροπής. Τα τρία αυτά όργανα εργάσθηκαν πολύ δραστήρια καθ'όλη τη διάρκεια διαδικασίας εκπόνησης ενός κειμένου εξαίρετου συμβιβασμού.

Η Επιτροπή καλεί λοιπόν το Ευρωπαϊκό Κοινοβούλιο να αποδεχθεί την κοινή θέση. Τους εμπειρογνώμονες των κρατών μελών και των όμορων χωρών περιμένει μακρόπνοο έργο για την καθιέρωση της Ευρωπαϊκής Υπηρεσίας Τηλεδιοδίων στο πλαίσιο της ρυθμιστικής επιτροπής, και είναι σκόπιμο να καταστεί δυνατόν να συνεχισθεί το έργο αυτό στο ρυθμιστικό πλαίσιο που θα διέπει τον τομέα τα επόμενα χρόνια.